РЕШЕНИЕ НА ЕВРОПЕЙСКАТА ЦЕНТРАЛНА БАНКА
от 10 декември 2012 година
за изменение на Решение ЕЦБ/2010/21 относно годишните отчети на Европейската централна банка
(ЕЦБ/2012/30)
(2012/832/ЕС)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Устава на Европейската система на централните банки и на Европейската централна банка, и по-специално член 26.2 от него,
като има предвид, че:
(1)
Решение ЕЦБ/2010/21 от 11 ноември 2010 г. относно годишните отчети на Европейската централна банка (1) определя правилата за изготвяне на годишните отчети на Европейската централна банка (ЕЦБ).
(2)
В член 3 от Решение ЕЦБ/2010/21 е уточнено, че основните счетоводни принципи, определени в член 3 от Насоки ЕЦБ/2010/20 от 11 ноември 2010 г. относно правната рамка за счетоводна и финансова отчетност в Европейската система на централните банки (2), се прилагат също така за целите на Решение ЕЦБ/2010/21. Това се прилага, inter alia, за член 3, буква в) от Насоки ЕЦБ/2010/20 във връзка със събития, настъпили след приключването на баланса, който предвижда, че активите и пасивите се коригират при настъпване на събития между датата на приключване на годишния баланс и датата, на която финансовите отчети са одобрени от съответните органи, в случай че тези събития оказват влияние върху състоянието на активите или пасивите към датата на приключване на баланса.
(3)
За годишните отчети на ЕЦБ е необходимо да се поясни, че събития, настъпили след приключването на баланса, следва да бъдат вземани предвид само до датата, на която финансовите отчети са одобрени за публикуване, т.е. датата, на която Изпълнителният съвет одобри представянето на годишните отчети на ЕЦБ за одобрение от Управителния съвет.
(4)
Решение ЕЦБ/2010/21 следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Изменение
Член 3 от Решение ЕЦБ/2010/21 се заменя със следното:
„Член 3
Основни счетоводни принципи
Основните счетоводни принципи, определени в член 3 от Насоки ЕЦБ/2010/20, се прилагат също така за целите на настоящото решение. Чрез дерогация от изречение първо на член 3, буква в) от Насоки ЕЦБ/2010/20 събития, настъпили след приключването на баланса, се вземат предвид само до датата, на която Изпълнителният съвет одобри представянето на годишните отчети на ЕЦБ за одобрение от Управителния съвет.“
Член 2
Влизане в сила
Настоящото решение влиза в сила на 31 декември 2012 г.
Съставено във Франкфурт на Майн на 10 декември 2012 година.